Reis: ‘Local is lekker’ vir SA’ners | Maroela Media
Wanneer Suid-Afrikaners hul jaarlikse vakansie beplan, verkies meer as 80% om plaaslik te reis.
DCMN, ŉ bemarkingsmaatskappy wat navorsing gedoen het oor Suid-Afrikaners se reisgewoontes, het bevind die meeste Suid-Afrikaners neem twee of drie kort blaaskanse per jaar en net sowat 12% doen dit oorsee.
Die navorsing het bevind Suid-Afrikaners staan gemiddeld 18 dae per jaar af aan vakansie terwyl mense tussen 60 en 69 jaar oud ietwat meer met vakansie is met ŉ gemiddeld van 22 dae per jaar.
Die ekonomie speel ook duidelik ŉ rol met tweederdes van Suid-Afrikaners wat slegs bereid is om tussen R5 000 en R20 000 te bestee aan hul korter vakansies per jaar. Slegs 2% is bereid om meer as R100 000 te bestee terwyl sowat 17% minder as R5 000 sal uitgee.
Suid-Afrikaners is ook bereid om aansienlik meer te bestee aan ŉ week lange vakansie oorsee as al hul vakansies plaaslik. Meer as die helfte van Suid-Afrikaners neem een langer vakansie per jaar met 80% wat dit plaaslik doen.
Volgens die navorsing maak nagenoeg 70% van Suid-Afrikaners op familie en vriende staat wanneer hulle voorstelle soek van waar om vakansie te gaan hou. Sowat 57% gaan soek ook vir plekke op die internet.
Daar is ook bevind dat 41% van Suid-Afrikaners van aanlyn platforms gebruik maak om hul vakansies te bespreek. “Dit dui daarop dat die land ŉ ver pad gekom het in die aanvaarding van die internet vir transaksies en dit is baie bemoedigend vir digitale handelsmerke in Suid-Afrika,” het Irina Herf, hoofbestuurder van DCMN, gesê.
Ontspanning en avontuur is boaan Suid-Afrikaners se prioriteitslys met 74% van mense wat ŉ seevakansie verkies en 50% wat op soek is na avontuur. Meer as die helfte van Suid-Afrikaners bespreek hul vakansies tussen drie en 11 maande vooruit.
Ander interessante inligting wat uit die navorsing verkry is:
80% van Suid-Afrikaners wil voel dat hulle hul horisonne verbreed het wanneer hulle terugkeer van vakansie af.
76% het ŉ spesifieke begroting vir hul vakansies en poog om binne die begroting te bly.
77% stem saam dat ŉ vakansie daaroor gaan om van hul daaglikse lewe te ontsnap.
70% wil die natuur beleef wanneer hulle met vakansie gaan.